
A fair trade termékek piaci pozicionálása: problémák és megoldási javaslatok

A szegényebb országokból importált ún. fair trade termékek keresletét a fogyasztók jövedelme és a külföldi termelők iránt érzett empátiája befolyásolja. Ehhez azonban a fogyasztóknak fel kell ismerniük a fair trade termékeket, hinniük kell azok előnyeiben és ismerniük kell a mozgalom célját. A termékek megkülönböztetésében fontos szerepet játszik a mozgalom logója. A fair trade Magyarországon közel 10 éve van jelen, mégis, tízből kevesebb mint hat fogyasztó hallott már róla, de szinte egy sem (4%) tudja pontosan megmondani, hogy mire utal. Ez elsősorban a rossz piaci pozicionálásnak tudható be. Egy másik probléma, hogy a fogyasztók a civil szervezetek munkájában sem bíznak igazán, nem hiszik el, hogy transzparens módon biztosítható a méltányos kereskedelem.



